
Husker De Fischer-affæren? Den tidligere tyske udenrigsminister, Joschka Fischer, kom i begyndelsen af 2001 pludselig i vanskeligheder, da et fotografi i ugemagasinet STERN viste en ung, hjelmklædt Fischer svinge en gummiknippel over en liggende betjent. Snart efter kunne der vises levende billeder af den samme episode, idet den også var fastholdt i en sekvens fra et gammelt Tagesschau. Episoden udspillede sig i 1973. Dengang var Fischer en evighedsstuderende, der ernærede sig som taxachauffør. Han stjal også bøger. I sin fritid var han en integreret del af det meget militante ”sponti”-miljø i Frankfurt am Main, der sympatiserede med RAF. 

Men i 1998 var Fischer blevet den første grønne udenrigsminister og vicekansler. Han gik ikke længere i genbrugstøj som i 1970erne. Han var heller ikke længere manden med kondiskoene, varemærket fra hans tid som den første grønne delstatsminister i 1980ernes Hessen. Han var nu blevet manden med den noble statsmandshabit. Manden, der tog ansvaret for, at Tyskland kunne deltage i Kosovo-indsatsen i 1999, hvorved tyske soldater for første gang siden den anden verdenskrig blev sendt i krig. Fischer var med andre ord en mand, som havde gennemgået en dramatisk udvikling fra udenomsparlamentarisk revolutionsromantiker til benhård realpolitiker. 
Men kunne Tyskland have en udenrigsminister med en voldelig fortid? Kunne Fischer overleve den mediestorm, der rejste sig i 2001? Det kunne han. Fischer er måske ved at blive glemt i dag, men for få år siden var han uden sammenligning den mest populære politiker i Forbundsrepublikken. Han var urørlig. Han var simpelthen selve symbolet på 1968-generationens fredelige overtagelse af magten i Tyskland. 
I stedet valgte man at falde over budbringeren, Bettina Röhl, en indtil da relativt ukendt skribent fra Hamburg. Det var nemlig hende, der kunne identificere den hjemklædte voldsmand som den folkekære Fischer. Fischer havde imidlertid ingen betænkeligheder ved at indrømme, at han i sin ungdom havde været medlem af den militante gruppe Revolutionärer Kampf. Han bedyrede nemlig aldrig at have kastet en molotovcocktail. Desuden var han jo blevet klogere. Men hvilke motiver havde egentlig denne Bettina Röhl, hvis forældre hed Ulrike Meinhof og Klaus Rainer Röhl, parret bag 1960ernes mest debatskabende tidsskrift, Konkret? Var hun ikke bare drevet af et diffust had til 68generationen? En generation, som havde frarøvet hende sin mor, som jo i 1970 tog det spektakulære spring ud i den ’væbnede kamp’? Det var i hvert fald det billede, der blev tegnet i medierne, både i og uden for Tyskland. Også DR-journalisten Jens Nauntofte, som havde opnået et eksklusivt interview med Bettina Röhl på en parkeringsplads i nærheden af Hamburg, da bølgerne i Fischer-affæren gik højest, tildelte entydigt Bettina Röhl skurkerollen i et indslag i Søndagsmagasinet. 
Det er ingen hemmelighed, at Bettina Röhl ikke har meget godt at sige om 68-generationen. Og da slet ikke efter den tur, hun var været igennem i mediernes vridemaskine. Men hun er svær at komme uden om. Hun har leveret mange skarpe og velformulerede indlæg i en række forskellige aviser og magasiner. I de senere år har hun mest gjort sig gældende i det værdikonservative månedsmagasin Cicero. Af hendes hjemmeside fremgår det tydeligt, hvor mange vigtige debatter, hun har igangsat og præget. Det er også igennem hjemmesiden, at jeg får kontakt med hende. Hun svarer imødekommende på min e-mail, at hun da gerne vil lade sig interviewe. Måske har det en vis psykologisk effekt, at vi næsten på dato er lige gamle. Inden hun kan tage mig alvorligt, skal jeg dog lige have læst hendes næsten 700 sider lange bog So macht Kommunismus Spaβ! (Europäische Verlagsanstalt, 2006), som fortæller historien om Ulrike Meinhof, Klaus Rainer Röhl og tidsskriftet Konkret. Så det gør jeg lige.
Under Fischeraffæren for nogle år siden spillede De som bekendt en vigtig rolle. Dengang blev De interviewet af den danske journalist Jens Nauntofte. Nauntofte talte også med Daniel Cohn-Bendit, som påstod, at Joschka Fischer for Dem var en slags projektionsfigur for Deres - angiveligt - blinde had til 68erne, at Deres mål var en posthum rehabilitering af Deres mor. Hvad siger De til det?

”Jeg har offentliggjort nogle resultater fra min meget lødige og modige research vedrørende gudfader Skt. Josef Fischer, og så faldt de tyske medier, de tyske politikere og derefter mange medier i hele verden over mig som vanvittige. Med blindt had. Det var et slags endogent kollaps af pressefriheden. Det er i dette lys, De må se det, hvis det forholdt sig sådan, at Nauntofte ikke gik efter de historiske kendsgerninger, men i stedet sludrede med Fischers propagandaminister ved navn Cohn-Bendit om min person, altså om den journalist, som lavede afsløringerne. Der kan De jo se, hvordan det stod til med journalisterne. Heltene var Fischer og Cohn-Bendit. Og de havde i halvfjerdserne et ubændigt had til en velstående og demokratisk Forbundsrepublik og til dennes tolerance over for vildfarne fanatikere og radikale. Et virkeligt blindt og indbildt had til staten, som blev bekriget massivt med sten, molotovcocktails og andet og det med idéer af masse- og folkemordere som Mao Tse-tung og Stalin i hovedet og med forskellig strategisk og logistisk hjælp fra den tidligere østblok. Netop denne indtil i dag massivt undertrykte forvirring hos f.eks. Fischer og Cohn-Bendit havde jeg jo tematiseret i 2001 og lagt kendsgerninger på bordet. Dernæst at psykologisere en journalist på dilettantisk vis og - som det også skete - at angribe hende biologistisk pga. hendes afstamning, det er virkelig de herrer Stalins, Hitlers, Mao Tse-tungs og Pol Pots metodik. Jeg gik i skole og lærte latin, græsk og matematik og gik til fester, da Fischer og Cohn-Bendit svælgede i borgerkrigslignende demonstrationer, sådan var det også i maj 1976. Jeg fik som 13-årig i Hamburg Blankenese at vide, at min mor var død, mens Fischer og Cohn-Bendit, næsten 30 år gamle, slog sig løs for deres ikon under den efterfølgende Meinhof-demonstration i Frankfurt, der som bekendt var ekstremt voldelig. Så virker det da noget pinligt, når Cohn-Bendit kommer rendende i 2001 og lyver mig et 68er-had på og en Meinhof-rehabilitering, som står i fuldkommen i modsætning dertil. Jeg behøver ikke at gøre mig nogle tanker i forhold til sådanne fjollede, forvrøvlede fantasier. Rent faktisk forholder det sig omvendt. For millioner af 68ere er jeg en projektionsflade for deres ufordøjede Meinhof- og RAF-dyrkelse. Og tillad mig nu en konstatering, som ikke bør glemmes: Fischers absurde biografi forbliver som den var, også selvom man har forsøgt regulært at tilintetgøre journalisten Bettina Röhl, hvilket var aldeles uegnet for børn.”

 Jeg er født to dage efter Dem i 1962. Vi har altså så at sige det samme åndelige resonansrum. I mange henseender deler jeg Deres kritik af 68erne. 68ernes mangelfulde opgør med fortiden er også et problem i Danmark. Men må man ikke også forsøge at forstå 68ernes bevæggrunde? Er tiden ikke kommet - 30 år efter Det Tyske Efterår - hvor man kan, må og måske endda skal interessere sig for den enkelte terrorists bevæggrunde?
”Det er interessant, at De stiller spørgsmålet på en måde, som det historisk objektivt ikke kan stilles. I de sidste 40 år har det været en direkte industrilignende rutine, at medierne har forsket i Rudi Dutschke, Ulrike Meinhof, Baader, Ensslin, Cohn-Bendit og terroristerne. Barndommen er blevet rullet op, forældre og slægtninge er blevet interviewet, dossiers er blevet samlet med ethvert lille ord, som disse folk engang har skrevet og sagt. Der er blevet offentliggjort tonsvis af interviews og forstående artikler, motivforskning og tilkendegivelser af medfølelse. Den stort anlagte paneldiskussion i den bedste sendetid, som stjernejournalisten Günter Gaus i 1968 overlod til Rudi Dutschke, er eksemplarisk. Også det stort opsatte interview, som den samme journalist i 2001 bevilgede RAF-gerningsmanden Christian Klar, er eksemplarisk. Hele kunstindustrien, tv-dokumentarudsendelser, spillefilm, teatre, bøger og også billedkunsten. Alle, alle har beskæftiget sig i tide og utide med gerningsmændene, med 68erne, og deres såkaldte bevægelse. Der findes næppe nogen terrorist, som ikke igen og igen og igen er blevet interviewet, som ikke har fået lagt en bog i munden med tophonorarer og -forskud for fortryk i massemedierne. I 1980erne sang verdensstjernen Joan Baez sågar for terroristen Boock (Peter-Jürgen B., red.) i fængslet i Hamburg-Fuhlsbüttel. Jeg var selv til stede ved arrangementet og tale med Joan Baez, som imidlertid næppe ville være kommet hjem til mig. Forbundspræsidenter på række har taget sig af RAF; priser, indsamlinger mv. til overflod.

Eftersom der - trods al denne motivforskning - ikke er fundet noget holdbart motiv og millionhærene af medløbere gerne vil opretholde deres egne biografier som heltebiografier for børnene og børnebørnene, er der denne uudholdelige, intellektuelle stilstand, at man den dag i dag ikke må kritisere RAF og 68erne med kendsgerninger uden regulært at blive angrebet og forfulgt, som jeg blev det - jf. Fischer-sagen. Jeg har offentliggjort kendsgerninger vedrørende Fischer og har fået 68ernes vanvittige had til min person at føle.

Deres spørgsmål kan kun stilles omvendt. Hvorfor indstilles massemediernes motivforskning ikke? Hvorfor overlades historien ikke til historikerne? Hvorfor vender samfundet sig ikke mod dagens og morgendagens spørgsmål, som trænger sig meget mere på? Europa er et påtrængende problem. Globaliseringen er et påtrængende problem. Samfundene, der falder fra hinanden i parallelsamfund, er et påtrængende problem. Alle disse problemer har terroristerne og 68erne, som under den højeste velstand lavede dekadent revolution, med deres forbenede sludren ikke det mindste svar på. En smule popmusik pisket sammen med et par stoffer og ordet ”socialistisk” giver ingen opskrift på noget. Hvorfor fandt 68erne ingen ægte kontakt med den arbejdende klasse? Ikke kun fordi den arbejdende klasse levede i velstand, men også fordi man der mærkede, at fantasterier ikke duer som vision for en bedre verden.

Hvorfor skal det være så besværligt - også 37 år efter - at tematisere RAFs ofre? I stedet gør den herskende 68-klasse sig stadig umage med at stilisere RAF til samfundets egentlige ofre.”

Hvor finder man efter Deres mening den mest vellykkede filmiske fremstilling af den nære tyske fortid?

”Foreløbig har jeg ikke set nogen virkeligt anbefalelsesværdig film om den nære fortid/RAF, hvilket især skyldes, at historien hidtil er blevet forvansket, at der laves for megen motiv- og forståelsesforskning hos terroristerne. I enhver af disse film bliver 68-bevægelsen i virkeligheden stadig forherliget, mens staten og den normale borger udsættes for en diffus, men generel mistænkeliggørelse. Historien er netop ikke bearbejdet og heller ikke forstået, hvilket især skyldes, at 68erne har monopol på hele tiden at præsentere bevægelsen som ny. Dette gælder også den nu truende Eichinger-film om RAF (en planlagt filmatisering af Spiegel-redaktøren Stefan Austs standardværk Der Bader-Meinhof Komplex, red.), hvortil der igen eksklusivt er indkøbt terrorister. Gudskelov har man ikke overladt det til gamle nazister at filmatisere nazisterne, hvis jeg må udtrykke det så provokerende. Nu bør nogle uafhængige, unge kræfter omsider snart give sig i kast med emnet. Jeg har fået nogle spillefilmstilbud til min bog og har allerede lavet en dokumentarfilm til min bog hos Spiegel TV, som blev sendt i februar 2007.”
Hvornår skal de sidste RAF-fanger løslades? Kan de benådes?

”For mig at se kan de sidste RAF-fanger benådes, hvis de viser indsigt i det uretmæssige i deres gerning og i det hele taget erkender og vedkender sig deres gerninger. I en retsstat kan og bør benådning ikke være nogen vilkårlig handling. I tilfældet Klar (Christian Klar, red.) har den tyske Forbundspræsident efter min vurdering - uden at han har skullet endsige burdet begrunde det - vel set sagen på lignende vis og ikke konstateret nogen forudsætninger for at benåde Klar. Sådan forestiller jeg mig det.”

Hvorfor var (u?)forholdsmæssigt mange medlemmer af RAF kvinder? Jeg har læst den teori, at kvinder netop hos RAF havde de samme muligheder som mændene. Andre siger, at spørgsmålet ikke kræver nogen forklaring: at halvdelen af RAF-terroristerne var kvinder, er netop ”normalt”. Har De en forklaring på den mulige overrepræsentation af kvinder?

”Jeg forstår på Deres spørgsmål, at terrorisme i det emancipatorisk fremskredne Danmark a priori anses for at være mændenes domæne. Personligt tror jeg, at den vigtigste forudsætning for at nogen forfalder til terrorisme, er realitetstabet, den fuldstændige nedsynkning i en egoman skinverden. Kvinder er naturligvis lige så udsatte som mænd for sådanne svigt. I alle sekter finder De lige så mange fanatiske kvinder som mænd. Hvad RAF angår, giver det ingen mening at gøre de involverede kvinder til genstand for en særlig ’kvindespecifik forskning’, hvis jeg må kalde det sådan. Det er imidlertid det, man har gjort de sidste 35 år. Der var gudskelov for få enkelttilfælde til, at de kan bruges til statistiske prognoser. Dengang fandt kønnenes ligeberettigelse i Tyskland særdeles giftige artikulationsformer; mange kvinder fik lyst til at gå til offentligheden på den ene eller anden måde. En overrepræsentation kan jeg ikke få øje på.”

I Deres bog udtrykker De ofte et temmelig nøgternt forhold til Deres forældre. De nævner Klaus Rainer Röhls narcissisme og Ulrike Meinhofs manglende humor. Undertiden skriver De ”journalisten Ulrike M.” eller ”kommunisten Ulrike M.”, sjældent ”min mor”. Havde De en bevidst differentieret strategi for, hvordan De ville referere til Deres forældre?

”I min bog So macht Kommunismus Spass! beskæftiger jeg mig med Forbundsrepublikkens venstreorienterede historie og med den kommunistiske infiltration fra Østberlin og Moskva og også med de vestlige kommunisters motiver. Gennem mange interviews beskæftiger jeg mig også systematisk med rødderne og begyndelsen af 68-bevægelsen. Som eksempler på den kommunistiske infiltration valgte jeg de ikke ligefrem uvigtige hovedpersoner, nemlig journalisterne Ulrike Meinhof og Klaus Rainer Röhl, altså mine forældre. Min bog er en blanding af et portræt af det venstreorienterede miljø, der var ved at opstå i Forbundsrepublikken i den kolde krigs tid, og den er samtidig en familiebiografi. For så vidt skrev jeg bogen som kronikør, journalist og historiker. Mine forældre er personligheder fra historien, ikke ”Mami und Pappi”. I hvert fald ikke før jeg blev født. Alligevel har jeg beskrevet dem kærligt, men faktisk også med distance. Jeg har især ladet min mor komme til orde gennem hendes egne hidtil upublicerede breve fra hendes tid som skoleelev, studerende, kommunist, journalist, terrorist, men også som ægtefælle og mor. Ellers er det mere løgnehistorier end kendsgerninger, der er i omløb om hende. Gennem disse meget personlige breve og også gennem interviews og beskrivelser fra mennesker, der kendte hende godt, synes jeg, man kan lære Ulrike Meinhof og også min far, Klaus Rainer Röhl, meget godt at kende. Dokumenterne fra Østberlin, som med akribi dokumenterer samarbejdet med mine forældre og deres tidsskrift Konkret, leverer også meget politisk baggrundsstof. Det er et lykketræf for historieskrivningen, at Konkrets historie og mine forældres historie kunne dokumenteres så godt. Med mig som forfatter til bogen ser jeg også en mulighed for at komme særligt tæt på dette emne.”

I sin bog ”Et skønt, barbarisk liv - Rudi Dutschke - en biografi” (1997) skriver Gretchen Dutschke, at Ulrike Meinhof skulle have opfordret Rudi Dutschke til at forlade sin hustru (Gretchen D.) for at leve sammen med hende. Han kunne tage sin søn, Hosea-Che, med, for han ville have det bedre sammen med Ulrike M./Rudi D. Er De bekendt med denne historie, som De ikke nævner i Deres bog?

”Min bog slutter jo i begyndelsen af 1968 og derfor står senere historier ikke i den. Jeg har kendt Gretchen siden 1977 og jeg har også interviewet hende. Hun har fortalt mig den samme historie. Jeg kan forestille mig, at Ulrike Meinhof først og fremmest af strategiske grunde ville slå sig tættere sammen med Rudi Dutschke; hun som revolutionsbevægelsens repræsentant i medierne og Rudi Dutschke som taleren, der kunne bevæge masserne. Ingen af dem var vel egentlig amourøse typer og derfor forekommer det hele snarere som hjernespind.” 

Bettina Röhls hjemmeside: www.bettinaroehl.de
